Yleisradion palveluksesta toukokuussa lähteneelle Atte Jääskeläiselle etsitään nyt seuraajaa.

Atte Jääskeläinen jätti tehtävänsä toukokuussa. Nyt Yle etsii hänelle seuraajaa. ARI LAHTI

Yleisradio hakee uutta uutistoiminnan johtajaa ja päätoimittajaa vastaamaan suomenkielisestä uutis- ja ajankohtaistoiminnasta.

Uutis- ja ajankohtaistoiminnan johtaja ja vastaava päätoimittaja Atte Jääskeläinen jätti tehtävänsä maanantaina 29. toukokuuta.

Ylen rekrytointi-ilmoituksen mukaan yksikössä, jota tehtävään valittava henkilö tulee johtamaan, työskentelee lähes tuhat henkilöä. Haku päättyy elokuun puolivälissä.

- Tehtävässä menestyminen edellyttää palavaa intoa suomalaisille merkityksellisen ja laadukkaan uutis- ja ajankohtaisjournalismin tekemiseen, laajaa journalistista johtamiskokemusta, erinomaisia henkilöjohtamisen ja päätöksenteon kykyjä sekä eettisesti korkeatasoista ja avointa toimintatapaa, ilmoituksessa todetaan.

Valittava henkilö on mukana Ylen johtoryhmässä ja hän raportoi Ylen toimitusjohtajalle.

Kaksi sijaista

Jääskeläisen sijaisena toimivat kesäkuun alusta saakka Svenska Ylen johtaja Marit af Björkenstein ja päätoimittaja Riikka Venäläinen.

Jääskeläisen ympärille nousi viime kuukausien aikana kohu niin kutsuttuun Terrafame-uutisointiin liittyen. Keväällä Julkisen sanan neuvosto JSN antoi Ylelle langettavan päätöksen pääministeri Juha Sipilää (kesk) koskevasta uutisoinnista.

Yle ilmoitti Jääskeläisen erosta kertovassa tiedotteessa, ettei hänellä ollut enää edellytyksiä tehtävänsä menestykselliseen hoitamiseen.

Vuoden 2015 verotietojen mukaan Atte Jääskeläinen sai palkkaa 183 860 euroa.

Rekrytoinnista uutisoi ensin Taloussanomat.